Stróža (aha/SN). Sta dźěći z cyłeje Němskeje su so na wubědźowanskej akciji dźěćaceho telewizijneho kanala ARD a ZDF „KIKA přińdźe k tebi“ wobdźělili, zo bychu swojich rjekow z telewizijnych programow wosobinsce zeznali. Mjez nimi bě dźesaćlětna Ruth Hembitski, šulerka 4. lětnika ze Stróže pola Rakec. Jeje hobbyjej stej karate a hudźba, a wězo sej tež rady dźěćace wusyłanja sćelaka KIKA wobhlada. Pozdźišo chce so stać z policistku abo wučerku. Zhoniwši z telewizije wo cyłkownje třoch rozdźělnych wubědźowanskich akcijach wobdźěli so wona z přewšo žortnym rapom, zo by swojej woblubowanej figurje „chlěbej Berndej“ posměwk wuwabiła. Nahrawany a wot njeje wuhotowany widejo, hdźež spěwaše, rejwaše a žortnje powědaše, je zapodała, a jurorojo mějachu jón za najlěpši ze wšěch. To bě tež přičina, zo stej wčera popołdnju na rjenje hladanu wulku zahrodu pola Hembitskec w Stróži redakciski team KIKA z Erfurta kaž tež kamera-team Mnichowskeho studija Bumm-film k nahrawanju přinoška přijěłoj.
szl_Latn